Illum, il-Kummissjoni Ewropea u l-awtoritajiet nazzjonali tal-konsumatur ippubblikaw ir-riżultati ta' skrinjar li sar tas-siti web (“sweep”), eżerċizzju ta' indaġni li jsir kull sena biex jidentifika l-ksur tal-liġi tal-UE rigward il-konsumatur fis-swieq online. Din is-sena, għall-ewwel darba, l-indaġni ffukat fuq il-“greenwashing”, il-prattika li biha l-kumpaniji jsostnu li qed jagħmlu aktar għall-ambjent milli fil-fatt ikunu. L-indaġni analizzat asserzjonijiet ambjentali online minn diversi setturi kummerċjali bħall-ħwejjeġ, il-kożmetiċi u t-tagħmir domestiku. L-awtoritajiet nazzjonali għall-protezzjoni tal-konsumatur kellhom raġuni biex jemmnu li fi 42 % tal-każijiet, l-asserzjonijiet kienu esaġerati, foloz jew qarrieqa u setgħu potenzjalment jikkwalifikaw bħala prattiki kummerċjali inġusti skont ir-regoli tal-UE. Il-“greenwashing” żdied hekk kif il-konsumaturi qegħdin dejjem aktar ifittxu biex jixtru prodotti li jirrispettaw l-ambjent. Didier Reynders, il-Kummissarju għall-Ġustizzja, qal: “Dawk li jridu jgħixu ħajja ekoloġika qegħdin dejjem jiżdiedu, u nifraħ lill-kumpaniji li qed jistinkaw biex jipproduċu prodotti jew servizzi li jirrispettaw l-ambjent. Madankollu, hemm ukoll operaturi kummerċjali bla skrupli, li jippruvaw jingannaw lill-konsumaturi b'asserzjonijiet vagi, foloz jew esaġerati. Il-Kummissjoni hija totalment impenjata biex issaħħaħ ir-rwol tal-konsumaturi fit-tranżizzjoni ekoloġika u fil-ġlieda kontra l-greenwashing. Din hija preċiżament waħda mill-prijoritajiet ewlenin tal-Aġenda tal-Konsumatur Ġdida adottata fil-ħarifa li għaddiet.” Il-konstatazzjonijiet ewlenin: Wara skrinjar usa', il-Kummissjoni u l-awtoritajiet tal-konsumatur eżaminaw f'aktar dettall 344 asserzjoni li kienu jidhru dubbjużi u sabu li: Fil-valutazzjonijiet kumplessivi tagħhom, u filwaqt li qiesu diversi fatturi, l-awtoritajiet kellhom raġuni biex jemmnu li, fi 42 % tal-każijiet l-asserzjoni setgħet kienet falza jew qarrieqa u għalhekk setgħet potenzjalment tammonta għal prattika kummerċjali żleali skont id-Direttiva dwar Prattiċi Kummerċjali Żleali (Unfair Commercial Practices Directive, UCPD). Il-passi li jmiss L-awtoritajiet nazzjonali se jikkuntattjaw lill-kumpaniji kkonċernati biex jindikaw il-kwistjonijiet identifikati u biex jiżguraw li fejn meħtieġ dawn jiġu rettifikati. Il-konstatazzjonijiet ta' din l-indaġni se jikkontribwixxu għall-valutazzjoni tal-impatt li għandha titħejja għall-proposta leġiżlattiva l-ġdida biex issaħħaħ ir-rwol tal-konsumaturi għat-tranżizzjoni ekoloġika, li tħabbret fl-Aġenda tal-Konsumatur Ġdida. Informazzjoni ġenerali “Sweep” (indaġni) huwa sett ta' kontrolli mwettqa simultanjament f'siti web differenti biex jidentifikaw ksur tal-liġi tal-UE rigward il-konsumatur f'settur partikolari. Din is-sena l-indaġni ffukat fuq kumpaniji li jiddikjaraw li jbigħu prodotti li jirrispettaw l-ambjent. L-indaġnijiet huma kkoordinati mill-Kummissjoni Ewropea u jitwettqu kull sena mill-awtoritajiet nazzjonali tal-infurzar fl-UE, miġbura fin-Netwerk ta' Kooperazzjoni għall-Protezzjoni tal-Konsumatur (Consumer Protection Cooperation, CPC). Informazzjoni dwar indaġnijiet preċedenti ssibha hawnhekk. L-indaġni ta' din is-sena ma kinitx ikkoordinata biss mal-awtoritajiet tal-infurzar tal-konsumatur fl-Ewropa, iżda wkoll madwar id-dinja, taħt il-kappa tan-Netwerk Internazzjonali għall-Protezzjoni tal-Konsumatur u l-Infurzar (International Consumer Protection and Enforcement Network, ICPEN). Illum l-ICPEN qed jippubblika wkoll ir-riżultati tiegħu, li juru xejriet simili. L-iskrinjar tas-siti web li jiffoka fuq il-“greenwashing” huwa wieħed minn diversi inizjattivi li l-Kummissjoni tieħu biex issaħħaħ il-qagħda tal-konsumaturi ħalli jagħmlu għażliet aktar sostenibbli. Inizjattiva oħra hija l-Wegħda ta' Konsum Ekoloġiku, li l-Kummissarju Reynders nieda fil-25 ta' Jannar 2021, kif ukoll proposta leġiżlattiva biex issaħħaħ ir-rwol tal-konsumaturi fit-tranżizzjoni ekoloġika b'informazzjoni aħjar dwar is-sostenibbiltà tal-prodotti u protezzjoni aħjar kontra ċerti prattiki, bħall-“greenwashing” u l-obsolexxenza bikrija. Barra minn hekk, din il-proposta se tiġi segwita minn proposta leġiżlattiva dwar il-provi ta' sostenn għall-affermazzjonijiet ekoloġiċi bbażata fuq il-metodi tal-Impronta Ambjentali. Bħala parti mill-Istrateġija tagħha Mill-Għalqa sal-Platt, il-Kummissjoni se tipproponi tikkettar obbligatorju armonizzat dwar in-nutrizzjoni fuq quddiem tal-pakkett biex il-konsumaturi jkunu jistgħu jagħmlu għażliet dwar l-ikel li huma infurmati, tajbin għas-saħħa u sostenibbli. Għal diversi apparati domestiċi, it-tikketta tal-enerġija tal-UE diġà tipprovdi indikazzjoni ċara u sempliċi tal-effiċjenza enerġetika tal-prodotti, u b'hekk tagħmilha aktar faċli għall-konsumaturi biex jiffrankaw il-flus fuq il-kontijiet tad-dawl filwaqt li jnaqqsu l-emissjonijiet tal-gassijiet serra madwar l-UE. Skont Stħarriġ ta' Monitoraġġ tas-Suq tal-Konsumatur, li sar dan l-aħħar, 78 % tal-konsumaturi sabu li l-impatt ambjentali probabbli tal-apparat domestiku huwa importanti ħafna jew pjuttost importanti meta jkunu qed jagħmlu l-għażla tagħhom. Għal iktar informazzjoni Skeda informattiva dwar ir-Regolament dwar il-protezzjoni tal-konsumatur. Għal aktar informazzjoni dwar id-drittijiet tiegħek bħala konsumatur fl-UE.